## Zakon o izmjenama i dopunama Zakona o privatizaciji Hrvatskih telekomunikacija d.d.

### NN 68/2001 (27.7.2001.), Zakon o izmjenama i dopunama Zakona o privatizaciji Hrvatskih telekomunikacija d.d.

# HRVATSKI SABOR

if !supportEmptyParas endif

1126

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O PRIVATIZACIJI HRVATSKIH TELEKOMUNIKACIJA d.d.

Proglašavam Zakon o izmjenama i dopunama Zakona o privatizaciji
Hrvatskih telekomunikacija d.d., koji je donio Hrvatski sabor na sjednici 19.
srp­nja 2001.

Broj: 01-081-01-2398/2
Zagreb, 24. srp­nja 2001.

Predsjednik
Republike Hrvatske **Stjepan Mesić,** v. r.

## ZAKON

### O IZMJENAMA I DOPUNAMA ZAKONA O PRIVATIZACIJI HRVATSKIH TELEKOMUNIKACIJA d.d.

Članak 1.

U Zakonu o
privatizaciji Hrvatskih telekomunikacija d.d. (»Narodne novine«, 65/99.) u
članku 1. stavak 2. briše se.

Članak 2.

U članku 2. stavku
1. točka 4. mijenja se i glasi:

“4. u postupku
javne ponude sukladno Zakonu o izdavanju i prometu vrijednosnim papirima
(»Narodne novine«, br. 107/95. i 142/98.), Vlada Republike Hrvatske će ponuditi
najmanje 20% dionica HT-a,

- prodajom putem
javne ponude hrvatskim državljanima prema Zakonu o izdavanju i prometu
vrijednosnim papirima (»Na­rod­ne novine«, br. 107/95. i 142/98.), uz pravo
prvenstva, pogodnosti i pod uvjetima koje će propisati Vlada Republike Hrvatske
prigodom uvrštenja dionica HT-a na burzi,

- prodajom putem
javne ponude domaćim pravnim osobama i stranim ulagateljima sukladno Zakonu o
izdavanju i prometu vrijednosnim papirima (»Narodne novine«, br. 107/95. i
142/98.), bez ikakvih pogodnosti.”

Točka 5. mijenja
se i glasi:

“5. Prodajom
preostalog dijela dionica sukladno tržišnim prilikama strateškom ulagatelju ili
na tržištu kapitala sukladno odluci Vlade Republike Hrvatske.”

Točka 6. briše se.

Dodaje se stavak
4. koji glasi:

“(4) Redoslijed i
dinamiku privatizacije iz stavka 1. ovoga članka utvrđuje odlukom Vlada
Republike Hrvatske.”

Članak 3.

Članak 3. mijenja
se i glasi:

“(1) Dividenda
ostvarena na temelju dionica u vlasništvu Republike Hrvatske prihod je državnog
proračuna.

(2) Nije prihod
državnog proračuna dividenda ostvarena od dionica izdvojenih za prijenos bez
naknade, u smislu odredbe članka 2. stavka 1. točke 1. ovoga Zakona.”

Članak 4.

U članku 5. stavak
1. mijenja se i glasi:

“(1) Vlada
Republike Hrvatske će osnovati poseban fond, u koji će prenijeti dionice iz
članka 2. stavka 1. točke 1. ovoga Zakona, sa svim pripadajućim pravima.”

Stavak 2. mijenja
se i glasi:

“(2) Vlada
Republike Hrvatske donijet će odluku o mjerilima, broju i uvjetima za
stjecanje, postupku i vremenu prijenosa dionica fonda iz prethodnog stavka
hrvatskim braniteljima i članovima njihovih obitelji.”

Članak 5.

U članku 6. stavak
2. i 3. brišu se.

Članak 6.

Članak 8. mijenja
se i glasi:

“(1) Za čitavo
vrijeme dok je Republika Hrvatska vlasnik makar i jedne dionice HT-a s pravom
glasa, Hrvatske telekomunikacije d.d., odnosno njegovi organi mogu samo uz
suglasnost Vlade Republike Hrvatske donijeti sljedeće odluke, odnosno sklopiti
pravne poslove ili poduzeti pravne radnje:

- donijeti odluku
o prestanku društva,

- odreći se
koncesije, dozvole ili ovlaštenja za obavljanje djelatnosti, ili raskinuti
ugovor o koncesiji,

- promijeniti,
odnosno izmijeniti tvrtku,

- donijeti odluku
o premještanju stvarnog sjedišta HT-a u inozemstvo.

(2) U slučaju
otvaranja likvidacije nad Hrvatskim telekomunikacijama d.d., ili njenim pravnim
sljednikom, a za čitavo vrijeme dok je Republika Hrvatska vlasnik makar i jedne
dionice HT-a s pravom glasa, Republika Hrvatska ima pravo prvokupa cjelokupne,
odnosno dijela imovine HT-a po procijenjenoj tržišnoj vrijednosti.”

Članak 7.

Ovaj Zakon stupa
na snagu danom objave u »Narodnim novinama«.

Klasa:
344-01/01-02/02

Zagreb,
19. srpnja 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 68/2001-1126